**อย.หนุนผลิตอาหารแห่งอนาคต ลดเสี่ยงโรค NCDs**

อย.หนุนกระแสรักสุขภาพ ผลักดันการอนุญาตผลิตภัณฑ์จาก “ ไข่น้ำ หรือ ผำ” ทางเลือกเทรนด์อาหารเพื่ออนาคต (Future Food) ตอบโจทย์ผู้บริโภคที่สนใจบริโภคอาหารประเภทพืชผักเพื่อสุขภาพ ลดการบริโภคเนื้อสัตว์ ลดเสี่ยงโรค NCDs

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** เปิดเผยว่า ปัจจุบันวิถีชีวิตมนุษย์เปลี่ยนไป มีการออกกำลังกายน้อยลง และบริโภคอาหารมากขึ้นจนเกินความต้องการของร่างกาย โดยเฉพาะอาหารที่มีไขมันและน้ำตาลสูง นำไปสู่การเกิดโรคภัยไข้เจ็บต่าง ๆ เช่น โรคที่เกี่ยวข้องกับหลอดเลือดและหัวใจ โรคความดันโลหิตสูง โรคเบาหวาน ซึ่งเป็นกลุ่มโรคไม่ติดต่อเรื้อรัง (NCDs) สำนักงานคณะกรรมการอาหารและยา (อย.) เห็นถึงความสำคัญในการใช้ชีวิตที่เปลี่ยนไป จึงขอแนะนำผู้บริโภค ลดการบริโภคเนื้อสัตว์ที่มีไขมันอิ่มตัวสูง มีแคลอรี่สูง และอาจทำให้เกิดภาวะโรคอ้วนได้ โดยหันมาสนใจการรับประทานโปรตีนทางเลือกแทน เช่น โปรตีนจากพืช ที่ให้แคลอรี่น้อยกว่า และมีใยอาหารมากกว่า เพื่อลดความเสี่ยงการเกิดโรคไม่ติดต่อเรื้อรัง (NCDs)

โปรตีนจากพืชนอกจากถั่วเหลือง ยังมีพืชที่เป็นแหล่งโปรตีนที่สำคัญ คือ “ไข่น้ำ หรือ ผำ” ซึ่งไข่น้ำหรือผำเป็นผักพื้นบ้านทางภาคเหนือและอีสานที่สามารถขยายพันธุ์และเติบโตได้เร็ว เป็นผักที่มีโปรตีนสูงมากถึงร้อยละ 40 ของน้ำหนักแห้ง รวมทั้งยังมีสารอาหารสำคัญ ไม่ว่าจะเป็น แคลเซียม ฟอสฟอรัส วิตามินหลายชนิด กรดอะมิโนที่จำเป็น และเบต้าแคโรทีน ถือเป็นพืชที่มีคุณค่าทางอาหารสูงมาก เรียกว่าเป็นอาหารสุดยอดของแหล่งโปรตีนทดแทน และเป็นอีกหนึ่ง Mega Trend ที่มาแรง โดย อย. พร้อมสนับสนุนและผลักดันการอนุญาตผลิตภัณฑ์จาก “ไข่น้ำ หรือ ผำ หรือ ไข่ผำ” โดยอนุญาตให้ใช้เป็นส่วนประกอบของอาหาร ได้แก่ “ผงไข่น้ำ/ผงผำ (Asian watermeal power)” และ “ไข่น้ำ/ผำ (Asian watermeal)” รวมทั้ง อย. อนุญาตให้มีข้อความกล่าวอ้างทางสุขภาพ หรือ Positive list ด้วย ตามประกาศประกาศกระทรวงสาธารณสุข (ฉบับที่ 447) พ.ศ. 2566 ออกตามความในพระราชบัญญัติอาหาร พ.ศ. 2522 เรื่อง การกล่าวอ้างทางสุขภาพของอาหารบนฉลาก เพื่ออำนวยความสะดวกให้ผู้ประกอบการ ให้ผู้ประกอบการสามารถยื่นขออนุญาตผลิตภัณฑ์ได้ทุกประเภทอาหาร ช่วยเพิ่มมูลค่าทางเศรษฐกิจและเพิ่มศักยภาพการแข่งขันทั้งในและต่างประเทศ

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

 **วันที่เผยแพร่ข่าว 4 พฤศจิกายน 2567 / ข่าวแจก 21 ปีงบประมาณ พ.ศ. 2568**